Κανονισμός (ΕΚ) αριθ. 426/2002 της Επιτροπής

της 7ης Μαρτίου 2002

για τον καθορισμό του συντελεστή μετατροπής προς εφαρμογή σε ορισμένες άμεσες ενισχύσεις και μέτρα διαρθρωτικού ή περιβαλλοντικού χαρακτήρα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1),

τον κανονισμό (ΕΚ) αριθ. 1410/1999 της Επιτροπής, της 29ης Ιουνίου 1999, για την τροποποίηση του κανονισμού (ΕΚ) αριθ. 2808/98 περί λεπτομερειών εφαρμογής του γεωργονομισματικού καθεστώτος του ευρώ στο γεωργικό τομέα και την τροποποίηση του καθορισμού ορισμένων γενεσιουργών αιτίων που αναφέρονται στους κανονισμούς (ΕΟΚ) αριθ. 3889/87, (ΕΟΚ) αριθ. 3886/92, (ΕΟΚ) αριθ. 1793/93, (ΕΟΚ) αριθ. 2700/93 και (ΕΚ) αριθ. 293/98(2), και ιδίως το άρθρο 2,

τον κανονισμό (ΕΚ) αριθ. 2550/2001 της Επιτροπής, της 21ης Δεκεμβρίου 2001, που περιλαμβάνει λεπτομερείς κανόνες για την εφαρμογή του κανονισμού (ΕΚ) αριθ. 2529/2001 του Συμβουλίου σχετικά με την κοινή οργάνωση της αγοράς στον τομέα του αίγειου και του πρόβειου κρέατος όσον αφορά τα καθεστώτα πριμοδότησης και τροποποιεί τον κανονισμό (ΕΚ) αριθ. 2419/2001(3), όπως τροποποιήθηκε από τον κανονισμό (ΕΚ) αριθ. 263/2002(4), και ιδίως το άρθρο 18α δεύτερο εδάφιο,

Εκτιμώντας τα ακόλουθα:

(1) Κατά τις διατάξεις του άρθρου 4 παράγραφος 2 του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, περί λεπτομερειών εφαρμογής του γεωργονομισματικού καθεστώτος του ευρώ στο γεωργικό τομέα(5), όπως τροποποιήθηκε τελευταία από τον κανονισμό (ΕΚ) αριθ. 2452/2000(6), η γενεσιουργός αιτία της ισοτιμίας για τα ποσά με διαρθρωτικό ή περιβαλλοντικό χαρακτήρα είναι η 1η Ιανουαρίου του έτους κατά τη διάρκεια του οποίου λήφθηκε η απόφαση χορήγησης της ενίσχυσης. Βάσει των διατάξεων του άρθρου 4 παράγραφος 3 του κανονισμού (ΕΚ) αριθ. 2808/98, που θεσπίζεται με τον κανονισμό (ΕΚ) αριθ. 1410/1999, ο προς εφαρμογή συντελεστής μετατροπής είναι η κατά χρονική αναλογία μέση τιμή των ισοτιμιών που εφαρμόζονται κατά το μήνα ο οποίος προηγείται της ημερομηνίας του γενεσιουργού γεγονότος.

(2) Σύμφωνα με τις διατάξεις του άρθρου 12 του κανονισμού (ΕΚ) αριθ. 293/98 της Επιτροπής, της 4ης Φεβρουαρίου 1998, για τον καθορισμό των γενεσιουργών αιτίων στον τομέα των οπωροκηπευτικών, στον τομέα των μεταποιημένων προϊόντων με βάση τα οπωροκηπευτικά, εν μέρει στον τομέα των ζωντανών φυτών και των προϊόντων της ανθοκομίας, καθώς επίσης και για ορισμένα προϊόντα που απαριθμούνται στο παράρτημα I της συνθήκης ΕΟΚ και για την κατάργηση του κανονισμού (ΕΟΚ) αριθ. 1445/93(7), όπως τροποποιήθηκε τελευταία από τον κανονισμό (ΕΚ) αριθ. 1410/1999, ο συντελεστής μετατροπής που ισχύει για τη μετατροπή κάθε έτος, σε εθνικό νόμισμα, του μέγιστου ποσού ανά εκτάριο της ενίσχυσης για τη βελτίωση της ποιότητας και της εμπορίας στον τομέα των καρπών με κέλυφος και των χαρουπιών, που καθορίζεται στο άρθρο 2 του κανονισμού (ΕΟΚ) αριθ. 790/89 του Συμβουλίου(8), ισούται με τη μέση τιμή, υπολογιζόμενη κατ' αναλογία χρόνου, των ισοτιμιών που εφαρμόζονται κατά το μήνα ο οποίος προηγείται της 1ης Ιανουαρίου της ετήσιας περιόδου αναφοράς, υπό την έννοια του άρθρου 19 του κανονισμού (ΕΟΚ) αριθ. 2159/89 της Επιτροπής(9).

(3) Σύμφωνα με τις διατάξεις του άρθρου 42 του κανονισμού (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου περί κοινής οργανώσεως αγοράς στον τομέα του βοείου κρέατος όσον αφορά τα καθεστώτα πριμοδοτήσεων(10), όπως τροποποιήθηκε τελευταία από τον κανονισμό (ΕΚ) αριθ. 169/2002(11), η ημερομηνία κατάθεσης της αίτησης αποτελεί τη γενεσιουργό αιτία για τον καθορισμό του έτους καταλογισμού των πριμοδοτήσεων για τα ζώα που αποτελούν το αντικείμενο των καθεστώτων πριμοδοτήσεων του τομέα του κρέατος. Η μετατροπή σε εθνικό νόμισμα των εν λόγω πριμοδοτήσεων πραγματοποιείται σύμφωνα με τις διατάξεις του άρθρου 42 του εν λόγω κανονισμού με βάση τη μέση τιμή κατ' αναλογία χρόνου των συντελεστών ισοτιμίας που εφαρμόζονται κατά το μήνα Δεκέμβριο ο οποίος προηγείται του έτους καταλογισμού.

(4) Από την περίοδο εμπορίας 2002 και μετά, σύμφωνα με τις διατάξεις του άρθρου 18α του κανονισμού (ΕΚ) αριθ. 2550/2001, η προς εφαρμογή ισοτιμία για το ποσό των πριμοδοτήσεων και πληρωμών στον τομέα του πρόβειου κρέατος αντιστοιχεί στη μέση τιμή κατ' αναλογία χρόνου των συντελεστών ισοτιμίας που εφαρμόζονται κατά το μήνα Δεκέμβριο ο οποίος προηγείται του ημερολογιακού έτους για το οποίο καταβάλλεται η πριμοδότηση ή η πληρωμή.

(5) Μέχρι το έτος εμπορίας 2001, σύμφωνα με τις διατάξεις του άρθρου 6 παράγραφος 2 του κανονισμού (ΕΟΚ) αριθ. 2700/93 της Επιτροπής, της 30ής Δεκεμβρίου 1993, περί λεπτομερών κανόνων εφαρμογής της πριμοδότησης υπέρ των παραγωγών αιγοπροβείου κρέατος(12), όπως τροποποιήθηκε από τον κανονισμό (ΕΚ) αριθ. 1410/1999, ο συντελεστής μετατροπής προς εφαρμογή στο οριστικό ποσό πριμοδοτήσεων στον τομέα του πρόβειου κρέατος ισούται προς τη μέση τιμή κατ' αναλογία χρόνου των συντελεστών ισοτιμίας που εφαρμόζονται κατά μήνα ο οποίος προηγείται της τελευταίας ημέρας της περιόδου εμπορίας στο πλαίσιο της οποίας χορηγείται η πριμοδότηση,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο προς εφαρμογή συντελεστής μετατροπής:

- στα ποσά με διαρθρωτικό ή περιβαλλοντικό χαρακτήρα τα αναφερόμενα στο άρθρο 5 του κανονισμού (ΕΚ) αριθ. 2799/98,

- στο μέγιστο ποσό ανά εκτάριο της ενίσχυσης στην εμπορία στον τομέα των καρπών με κέλυφος και των χαρουπιών, που καθορίζεται στο άρθρο 2 του κανονισμού (ΕΟΚ) αριθ. 790/89,

- στα ποσά πριμοδοτήσεων και πληρωμών του τομέα του πρόβειου κρέατος τα αναφερόμενα στα άρθρα 4, 5 και 11 του κανονισμού (ΕΚ) αριθ. 2529/2001,

δίδεται στο παράρτημα I.

Ο εν λόγω συντελεστής εφαρμόζεται και στα ποσά πριμοδοτήσεων του τομέα βοοειδών, που αναφέρονται στον κανονισμό (ΕΚ) αριθ. 1254/1999.

2. Ο συντελεστής μετατροπής προς εφαρμογή στο ποσό της πριμοδότησης και στο υπόλοιπο που αναφέρονται στο άρθρο 5 παράγραφος 6 τέταρτο εδάφιο του κανονισμού (ΕΚ) αριθ. 2467/98 στο πλαίσιο της περιόδου εμπορίας 2001 δίδεται στο παράρτημα II.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαρτίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 349 της 24.12.1998, σ. 1.

(2) ΕΕ L 164 της 30.6.1999, σ. 53.

(3) ΕΕ L 341 της 22.12.2001, σ. 105.

(4) ΕΕ L 43 της 14.2.2002, σ. 9.

(5) ΕΕ L 349 της 24.12.1998, σ. 36.

(6) ΕΕ L 282 της 8.11.2000, σ. 9.

(7) ΕΕ L 30 της 5.2.1998, σ. 16.

(8) ΕΕ L 85 της 30.3.1989, σ. 6.

(9) ΕΕ L 207 της 19.7.1989, σ. 19.

(10) ΕΕ L 281 της 4.11.1999, σ. 30.

(11) ΕΕ L 30 της 31.1.2002, σ. 21.

(12) ΕΕ L 245 της 1.10.1993, σ. 99.

ΠΑΡΑΡΤΗΜΑ I

Συντελεστής μετατροπής αναφερόμενος στην παράγραφο 1 του άρθρου 1

1 ευρώ = (μέση τιμή από 1 έως 31 Δεκεμβρίου 2001)

>ΘΕΣΗ ΠΙΝΑΚΑ>

ΠΑΡΑΡΤΗΜΑ II

Συντελεστής μετατροπής αναφερόμενος στην παράγραφο 2 του άρθρου 1

1 ευρώ = (μέση τιμή από 6 Δεκεμβρίου 2001 έως 5 Ιανουαρίου 2002)

>ΘΕΣΗ ΠΙΝΑΚΑ>